OBRAZLOŽENJE UZ II. IZMJENE I DOPUNE PRORAČUNA GRADA LUDBREGA ZA 2018. GODINU

PRIHODI

Drugom Izmjenom i dopunom proračuna Grada Ludbrega za 2018. godinu nastoji se uspostaviti ravnoteža između planiranih prihoda i planiranih proračunskih izdataka. Po ovoj drugoj procjeni tekući prihodi uključujući kapitalne prihode i potpore iznosili bi 45.562.409 kuna.

Promatrajući ukupne prihode po ovim izmjenama u odnosu na plan proračuna u iznosu od 49.464.278 kuna vidljivo je da su ukupni prihodi smanjeni za 3.901.869 kuna ili za 7,88 %.

Najznačajnije smanjenje prihoda za 4.446.549 kuna planirano je od kapitalnih pomoći iz državnog proračuna temeljem prijenosa EU sredstava, a ista se odnose na arheološki park koji radovi su u planu proračuna za 2019.godinu.Tekuće pomoći iz državnog proračuna temeljem prijenosa EU sredstava umanjene su za 2.350.000 kuna iz razloga što je navedena pomoć planirana na drugoj vrsti prihoda, a to su tekuće pomoći od inozemnih vlada u iznosu od 2.590.000 kuna. Ostali nespomenutu prihodi po posebnim propisima umanjeni su za 479.620 kuna, a odnose se na planiranu uplatu građana za sufinanciranje izgradnje komunalne infrastrukture. Također značajno smanjenje u iznosu od 430.000 kuna planirano je kod komunalne naknade.

Povećanje prihoda za 120.000 kuna planirano je od poreza na korištenje javnih površina, a kod poreza na promet nekretnina za 170.000 kuna. Pomoći od HZZO-a povećane su za 54.000 kuna, a odnose se na sredstva za plaćanje javnih radova. Kamate na depozite po viđenju povećane su za 23.800 kuna,zatezne kamate za 40.000 kuna, a prihodi od dividendi za 27.000 kuna. Komunalni doprinos povećan je za 300.000 kuna, a kapitalne donacije za 70.000 kuna. Navedena se donacija odnosi na donirani VW transporter od udruge Sunce. Sredstva od prodaje građevinskog zemljišta povećana su za 868.500 kuna.

**RASHODI**

Promatrajući ukupne rashode po ovim Izmjenama u odnosu na plan proračuna u iznosu od 43.037.372 kuna vidljivo je da su ukupni rashodi smanjeni za 3.901.869 kuna ili za 9,06%.

Smanjenje rashoda za 40.000 kuna planirano je za kamate po okvirnom kreditu, a zatezne kamate iz poslovnih odnosa smanjene su za 25.000 kuna. Naknade za štete uzrokovane prirodnim katastrofama smanjene su za 50.000 kuna, a za isti iznos umanjena je proračunska pričuva. Sredstva za rad mjesnih odbora umanjena su za 86.000 kuna od ukupno planiranih 1.744.500 kuna. Ugovori o djelu umanjeni su za 40.000 kuna,računalne usluge za 20.000 kuna, a pristojbe i naknade za 50.000 kuna. Sredstva za nabavku uredske opreme i namještaja umanjena su za 30.000 kuna, a ulaganja u računalne programe za 25.000 kuna. Kapitalne pomoći Dječjem vrtiću Radost umanjene su za 132.000 kuna iz razloga što se dogradnja vrtića planira za slijedeću godinu. Sredstva za dodatne programe u sportu smanjena su za 40.000 kuna. Kapitalne pomoći Centru za kulturu umanjene su za 145.100 kuna obzirom da se adaptacija Centra planira slijedeće godine. Kapitalne donacije Lukomu d.o.o umanjuju se za 46.000 kuna iz razloga što je izvođenje radova na groblju Ludbreg preuzeo Grad, a planirani su za 2019.godinu.Sredstva za izgradnju cesta umanjena su za 1.000.000 kuna jer se većina radova planira u proračunu 2019.godine.

Planirana sredstva za izgradnju arheološkog parka umanjuju se za 5.153.000 kuna iz razloga što se prema dinamici radova isti planiraju u 2019.godini.

Povećanje izdataka za 663.000 kuna planirano je za otplatu kredita HBOR-u.Za 60.000 kuna povećani su ostali nespomenuti financijski rashodi , a isti se odnose na proviziju Ministarstvu financija za usluge raspodjele i doznake sredstava fiskalnog izravnanja. Dječjem vrtiću Radost planirana su dodatna sredstva u iznosu od 100.000 kuna,a dječjem vrtiću Smjehuljica 114.000 kuna.Za promidžbu i organizaciju javnih manifestacija osigurano je: 30.000 kuna za promidžbu i informiranje ,44.000 kuna za zakupnine i najamnine za opremu i 16.000 kuna za usluge čuvanja imovine i osoba. Crvenom križu Ludbreg osigurano je 22.000 kuna,a Zajednici tehničke kulture 29.000 kuna. Vatrogasnoj zajednici osigurano je dodatnih 94.000 kuna za nabavku vatrogasnog vozila ,a Radio Ludbregu 35.000 kuna.Za izradu projektne dokumentacije osigurano je 150.000 kuna,za tekuće i investicijsko održavanje gradskih objekata 700.000 kuna,za deratizaciju i dezinsekciju 87.000 kuna,za veterinarske usluge 30.000 kuna,a za geodetsko-katastarske usluge 150.000 kuna. Za kupnju građevinskog zemljišta osigurano je 275.000 kuna,za energetske i komunikacijske vodove (javnu rasvjetu) 530.000 kuna, a za nabavku opreme 250.000 kuna.

Sredstva za realizaciju EU projekta „Zeleno želimo“ povećana su za 96.420 kuna i ista su usklađena sa dinamikom realizacije planiranih aktivnosti. Sredstva za EU projekt „Ecosmartcities“ smanjena su za 76.700 kuna, a razlog je također usklađenje sa dinamikom realizacije planiranih aktivnosti.

Na EU projektu „Desco“ smanjena su sredstva za 327.761 kunu ,a za projekt „Happy Bike“ za 163.920 kuna zbog dinamike ostvarenja planiranih aktivnosti.

Planiran je i novi EU projekt „Eco gardens in our Kindergartens“ u iznosu od 599.245 kuna od kojeg dio sredstava ide partnerima na projektu izvan Republike Hrvatske ,a dio sredstava Dječjem vrtiću Radost i Poduzetničkom inkubatoru Lucera d.o.o.

Sve pojedinačne korekcije vidljive su u prijedlogu II Izmjena i dopuna Proračuna Grada Ludbrega za 2018. godinu.

Gradonačelnik predlaže Gradskom vijeću da usvoji II Izmjene i dopune proračuna Grada Ludbrega za 2018. godinu.